FI Euroopan unionin virallinen lehti C 205/15

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

(2014/C 205/10)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

MUUTOSHAKEMUS

Maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

9 ARTIKLASSA TARKOITETTU MUUTOSHAKEMUS

”BRA”

EY-nro: IT-PDO-0117-01048 – 19.10.2012

SMM ( ) SAN ( X )

1. Eritelmän kohta (kohdat), jota (joita) muutos koskee

—

☐

—

☒

—

☒

—

☒

—

☒

—

☒

—

☒

—

☐

—

☐

2. Muutoksen (muutosten) tyyppi

—

☐

—

☒

—

☐

—

☐

3. Muutos (muutokset)

Tuotelaji

Kuvaus 1 kohdassa nimetystä tuotteesta

Jotta kuluttajat saisivat tarkempaa tietoa, on lisätty teksti ”rasvainen tai puolirasvainen”, koska pehmeän Bra Tenero -juuston valmistukseen käytetään täysmaitoa, kun taas kovan Bra Duro -juuston ja vuoristossa tuotetun Bra di Alpeggio -juuston valmistuksessa sallitaan sekä täysmaidon että osittain kuoritun maidon käyttö. Lisäksi täsmennetään, että mahdollisesti lisätyn lampaan- tai vuohenmaidon osuus saa olla enintään 20 %.

Täsmennetään, että mitat ja painot viittaavat juustoon, jota on kypsytetty vähimmäiskypsytysajan verran, koska kypsytysajan jatkuessa pidempään mitat ja painot saattavat muuttua huomattavasti. Kuoren osalta on katsottu aiheelliseksi mainita nimenomaisesti, että se ei ole syötävä; tarkoituksena on antaa kuluttajille luotettavaa tietoa. Kovan juuston kuori voidaan voidella elintarvikekäyttöön soveltuvalla öljyllä homesienikasvuston kehittymisen estämiseksi ja tuotteen ulkonäön parantamiseksi vastaamaan paremmin kuluttajien mieltymyksiä.

Tuotantoalue

Bra-juuston eritelmän muuttamiseksi SAN-alueen erityisyyttä koskevan periaatteen mukaiseksi Torinon maakunnassa sijaitseva Villafranca Piemonten kunta, joka nykyisin voimassa olevassa eritelmässä mainitaan ainoastaan kypsytysvaiheen yhteydessä, on lisätty maantieteelliseen alueeseen kaikissa tuotantovaiheissa.

Tuotantomenetelmä

Täsmennetään, että valmistukseen käytettävä maito on täysmaitoa tai osittain kuorittua maitoa, ja nestemäinen juoksete on saatu vasikasta. Joulukuun 16 päivänä 1982 julkaistussa eritelmässä ei ollut täsmennetty, että kyseessä oli nestemäinen vasikan juoksete, koska siihen aikaan kaupallisessa levityksessä ollut nestemäinen juoksete oli aina peräisin vasikasta.

Koska voimassa olevassa eritelmässä ei mainita lypsykarjan ravinnon osuutta, jonka on oltava peräisin yksilöidyltä tuotantoalueelta, tuotteen ja sen tuotantoalueen välisen yhteyden osoittamiseksi täsmennetään, että yli 50 painoprosenttia lypsykarjan rehuannoksesta on peräisin tuotantoalueelta. Lypsykarjan (lehmät, lampaat ja vuohet) tyypillinen rehuannos koostuu viherrehusta ja/tai kuivarehusta, johon voidaan tarvittaessa lisätä täydennysrehua.

Koska maidon jäähdytys- ja säilytysmenetelmät ovat ajan myötä kehittyneet yhä tehokkaammiksi, päivittäisten lypsykertojen keskimääräinen lukumäärä on nostettu enintään neljään; maidon laatuvaatimukset on säilytetty ennallaan samalla kun hygieniaan ja terveyteen liittyvien näkökohtien merkitys on korostunut.

Maidon osittaisen kuorimisen osalta täsmennetään, että se voi tapahtua joko koneellisesti käyttäen jo 1900-luvun alussa kehitettyjä menetelmiä tai kuorimalla pois pintaan kerrostunut rasva; tulos on molemmissa tapauksissa sama. Fysikaalisesti molemmat edellä mainitut kuorimismenetelmät perustuvat samaan periaatteeseen, koska kerman erottaminen tapahtuu samalla tavalla ja perustuu kevyemmän rasvaisen osan ja painavamman vähärasvaisen osan ominaispainon väliseen eroon.

Täsmällisyyden sekä yhdenmukaisemmin ja tehokkaammin tapahtuvan osittaisen kuorimisen vuoksi, jotta maidon rasvapitoisuus säilyisi tasaisena myös eri vuodenaikoina, koska vuodenaika vaikuttaa luonnollisesti myös maidon ominaisuuksiin, pinnalta kuoritun maidon asettumisaikaa on lisäksi pidennetty ja täsmennetty enimmäislämpötila, jossa kyseisen prosessin on tapahduttava. Siksi asettumisaikaa, joka riippuu myös vuodenajasta, on pidennetty kahdella tunnilla 12/18 tunnista 10/18 tuntiin ja vahvistettu enimmäislämpötilaksi 18 °C.

Maidon hygienisointikäsittelyn (lämpökäsittely, suodatus jne.) jälkeen siihen voidaan mahdollisesti lisätä maitohappokäytteitä ja/tai luonnollisia hapatteita (maitohapate tai juoksete).

Viime vuosina tapahtunut maidon mikrobiologisten ominaisuuksien yleinen paraneminen on vähentänyt merkittävästi maidon sisältämien bakteerien määrää ja aiheuttanut eräissä tapauksissa ongelmia juoksettumis- ja kypsymisvaiheessa. Näiden ongelmien ratkaisemiseksi eritelmään lisätään mahdollisuus käyttää luonnollisia maitohappokäytteitä ja/tai juoksetteita. Lisäksi maidon juoksettumisen enimmäislämpötila, joka vuoden 1982 eritelmässä oli 27–32 °C, on nostettu 27–38 °C:een, koska luonnolliset maitohappokäytteet ja juoksetteet kehittyvät helpommin noin 38 °C:een juoksettumislämpötilassa (toisin sanoen maidon lämpötila lypsyajankohtana).

Vuoden 1982 eritelmässä mainittu valmistusvaihe ”Juusto on tuotettava käyttäen erityistä menetelmää, jossa juustouma rikotaan kahteen kertaan”, on esitetty yksityiskohtaisemmin.

Erityisesti täsmennetään, että juoksettumisaika (15/25 minuuttia) on laskettava ensimmäisestä leikkaamisesta, jolloin saadaan objektiivisesti määritettävissä ja mitattavissa oleva aika. Juoksettumisajan asianmukaisella määrittämisellä halutaan varmistaa tasalaatuinen raekoostumus, jotta valutus tapahtuu tehokkaammin. On vahvistettu enimmäiskestoaika, koska aiempi juoksettumisaika oli liian summittainen.

Lisäksi on täsmennetty juustouman ensimmäinen ja toinen rikkomisvaihe lisäämällä seuraava teksti:

Ensimmäisessä vaiheessa juustouma rikotaan pähkinän kokoisiksi rakeiksi valmistettaessa pehmeää Bra Tenero -juustoa tai maissinjyvän kokoisiksi rakeiksi valmistettaessa kovaa Bra Duro -juustoa, minkä jälkeen seuraa enintään 8 minuutin asettumisaika herassa.

Toisessa vaiheessa juustouma rikotaan maissinjyvän kokoisiksi rakeiksi valmistettaessa pehmeää Bra Tenero -juustoa tai riisinjyvän kokoisiksi rakeiksi valmistettaessa kovaa Bra Duro -juustoa. Toisen rikkomisvaiheen jälkeen juustouma sekoitetaan ja sen annetaan asettua säiliössä tai se siirretään annostelulaitteeseen, jossa sitä mahdollisesti esipuristaa heran poistamiseksi osittain. Asettumisaika on enintään 10 minuuttia, ja juustouman lämpötila siirrettäessä on 44 °C.

Muotteihin laittaminen ja puristaminen on esitetty yksityiskohtaisemmin.

Juustouma laitetaan muotteihin, jotka voidaan tarvittaessa peittää kankaalla. Yksinomaan kovan Bra-juuston osalta voidaan sallia – ainoastaan siinä tapauksessa, että heraa ei ole onnistuttu täysin poistamaan juustoumasta – massan sekoittaminen uudelleen ennen muotteihin laittamista ja asianmukaisesti tapahtuvaa puristamista. Puristamisen päätyttyä juustojen annetaan asettua kunnes niiden pH-arvo on 5,0–5,4.

Viitearvo ilmoitetaan mieluummin pH-arvona kuin ajallisena kestona, koska pH-arvo on tarkka ja ajan tasalla oleva indikaattori, joka mahdollistaa varmemman ja oikeamman mittaustuloksen. Sen jälkeen juustot voidaan joko laittaa suoraan suolaliuokseen tai jättää kellariin lepäämään vielä muutamaksi tunniksi positiivisessa, enintään 10 °C:een lämpötilassa.

Eritelmää halutaan muuttaa lisäämällä seuraava virke:

”Kypsytys tapahtuu asianmukaisissa tiloissa, joiden lämpötila on enintään +15 °C ja kosteus enintään 95 %.”

Tässä muutoksessa otetaan huomioon tuottajien ilmaisema vaatimus saada kypsyttää juustot myös muunlaisissa kuin yksinomaan jäähdytetyissä tai ilmastoiduissa tiloissa.

Muutoksen seurauksena 6–9 °C:een lämpötila nousee enintään 15 °C:een ja suhteellinen kosteus 80–85 %:sta (kova Bra-juusto) tai 90 %:sta (pehmeä Bra-juusto) molemmille tyypeille sallittuun yhtenäiseen 95 %:iin.

Muutos mahdollistaa kypsytysvaiheen tehokkaamman seuraamisen, ja sillä otetaan huomioon myös muualla kuin keinotekoisella ilmastoinnilla varustetuissa tiloissa vallitsevat olosuhteet.

Yhteys maantieteelliseen alueeseen

Kohta on muotoiltu uudelleen yhtenäisen asiakirjan mukaiseksi.

Merkinnät

Tuotteen myyntiä kuluttajille sekä paloittelemista ja esipakkaamista koskevia sääntöjä täsmennetään; paloittelu ja esipakkaaminen voivat tapahtua myös maantieteellisen tuotantoalueen ulkopuolella.

Kovan Bra-juuston osalta lisätään mahdollisuus myydä sitä myös valmiiksi pakattuna raasteena, jotta voidaan vastata kuluttajien lisääntyneisiin vaatimuksiin käyttövalmiista tuotteista.

Markkinoille saatetun Bra-juuston aitouden ja asianmukaisen tunnistamisen varmistamiseksi on katsottu tarpeelliseksi leimata juuston pohjaan merkintä ja kiinnittää juustoon pyöreä paperista valmistettu etiketti, johon on painettu SAN-suojatun Bra-juuston tunnus.

YHTENÄINEN ASIAKIRJA

Maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (3)

”BRA”

EY-nro: IT-PDO-0117-01048 – 19.10.2012

SMM ( ) SAN ( X )

1. Nimi

”Bra”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.3 – Juustot

3.2 Kuvaus 1 kohdassa nimetystä tuotteesta

Kuvaus: Bra on rasvainen tai puolirasvainen, lehmänmaidosta valmistettu puristettu juusto; maidon osittainen kuoriminen on sallittua kovan Bra Duro -juuston ja vuoristossa tuotetun Bra di Alpeggio -juuston valmistuksessa. On sallittua lisätä enintään 20 % lampaan- ja/tai vuohenmaitoa.

Lopputuotteella on oltava seuraavat ominaisuudet:

Muoto: tasapintainen lieriö;

Mitat: hieman kuperan juustotahkon halkaisija 30–40 cm, korkeus 6–10 cm; nämä mitat voivat vaihdella ylös- tai alaspäin teknisistä tuotantokeinoista riippuen;

Paino: 6–9 kg;

Koko ja paino viittaavat juustoon, jota on kypsytetty vähimmäiskypsytysajan verran.

Kuori: pehmeässä juustossa vaaleanharmaa, joustava, sileä ja säännöllinen, ei-syötävä; kovassa juustossa kova, kiinteä väriltään kullankeltaisen tummanruskeasta tummanharmaaseen, voidaan voidella elintarvikekäyttöön soveltuvalla öljyllä homesienikasvuston kehittymisen estämiseksi, ei-syötävä;

Sisuksen rakenne: pehmeässä juustossa keskimääräisen kiinteä ja joustava, sisältää paikoitellen pieniä koloja; kovassa juustossa paikoitellen pieniä koloja;

Sisuksen väri: pehmeässä juustossa valkoinen tai norsunluunvalkoinen; kovassa juustossa hieman oljenkeltaisesta okrankeltaiseen;

Maku: pehmeässä juustossa miellyttävän aromaattinen, keskimääräisen täyteläinen; kovassa juustossa maukas ja erittäin täyteläinen;

Kuiva-aineen rasvapitoisuus: vähintään 32 %.

3.3 Raaka-aineet (ainoastaan jalostetut tuotteet)

Lehmänmaito, johon voidaan mahdollisesti lisätä pieni määrä (enintään 20 %) lampaan- ja/tai vuohenmaitoa; kovan juuston valmistukseen voidaan käyttää osittain kuorittua maitoa. Vuoristossa tuotetun Bra di Alpeggio -juuston (sekä pehmeän että kovan tyypin) valmistuksessa sallitaan maidon osittainen kuoriminen; muut valmistusaineet ovat suola ja nestemäinen vasikan juoksete.

3.4 Rehu (ainoastaan eläinperäiset tuotteet)

Lehmien sekä tarvittaessa lampaiden ja vuohien perus- tai pääasiallisen ravinnon on koostuttava viherrehusta ja/tai kuivarehusta, johon voidaan tarvittaessa lisätä asianmukaista täydennysrehua. Yli 50 painoprosenttia lypsykarjan rehuannoksesta on peräisin tuotantoalueelta.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Tilojen, joilla tuotettua lypsykarjaa käytetään Bra-juuston valmistukseen tarkoitetun maidon tuotantoon, on sijaittava yksilöidyllä maantieteellisellä alueella.

Maidon tuotannon ja jalostamisen sekä juustojen kypsytyksen on tapahduttava yksilöidyllä maantieteellisellä alueella.

3.6 Viipaloimista, raastamista, pakkaamista jne. koskevat erityiset säännöt

Juusto voidaan myydä kokonaisena, paloiksi leikattuna, valmiina annospaloina tai esipakattuna. Kovaa juustoa voidaan myydä myös esipakattuna raasteena. Paloitteleminen, esipakkaaminen ja raastaminen voivat tapahtua myös maantieteellisen tuotantoalueen ulkopuolella.

3.7 Merkintöjä koskevat erityiset säännöt

Kaiverretulla merkinnällä varustettuihin erityisiin muotteihin laittamisen yhteydessä juustoihin tehdään alkuperämerkintä, joka muodostuu tyylitellystä B-kirjaimesta, juuston tyypistä (Duro tai Tenero) sekä tunnistenumerosta, joka koostuu maakunnan kirjainlyhenteestä ja kaksinumeroisesta luvusta.

Vaatimustenmukaisuusmerkki koostuu paperista valmistetusta pyöreästä etiketistä, jonka halkaisija on 20–28 cm, sekä juuston pohjaan painetusta leimasta; etiketin pohjaväri on oljenkeltainen tavanomaisesti tuotetuissa juustoissa ja vihreä vuoristossa valmistetuissa di Alpeggio -juustoissa. Paperista valmistetussa vaatimustenmukaisuusmerkissä (etiketissä) on teksti BRA TENERO / BRA DURO, BRA TENERO D’ALPEGGIO / BRA DURO D’ALPEGGIO sekä tuotteen tunnus – hattupäinen viiksekäs miekkonen, joka pitelee sylissään juustotahkoa, josta on leikattu viipale – sekä yhteisön tunnus. Vasta näiden merkintöjen jälkeen tuote voidaan saattaa markkinoille suojatulla alkuperänimityksellä ”Bra”.

Paperietiketti voidaan kiinnittää elintarvikeliimalla.

4. Maantieteellisen alueen tarkka rajaus

Alue, jolla juusto valmistetaan ja kypsytetään, käsittää Cuneon maakunnan kokonaisuudessaan sekä Villafranca Piemonten kunnan Torinon maakunnassa. Pehmeä tai kova Bra-juusto valmistetaan ja kypsytetään seuraavissa vuoristokunnissa: Brondello, Castellar, Crissolo, Gambasca, Martiniana Po, Oncino, Ostana, Paesana, Pagno, Rifreddo, Sanfront, Bellino, Brossasco, Casteldelfino, Frassino, Isasca, Melle, Piasco, Pontechianale, Rossana, Sampeyre, Valmala, Venasca, Acceglio, Canosio, Cartignano, Celle Macra, Dronero, Elva, Macra, Marmora, Prazzo, Roccabruna, S. Damiano Macra, Stroppo, Villar S. Costanzo, Bernezzo, Castelmagno, Cervasca, Montemale, Monterosso Grana, Pradleves, Valgrana, Cignolo, Aisone, Argentera, Demonte, Gaiola, Moiola, Pietraporzio, Rittana, Roccasparvera, Sambuco, Valloriate, Vinadio, Chiusa Pesio, Entracque, Limone Piemonte, Roaschia, Robilante, Roccavione, Valdieri, Vernante, Briaglia, Frabosa Soprana, Frabosa Sottana, Monasterolo Casotto, Monastero di Vasco, Montaldo Mondovì, Pamparato, Roburent, Roccaforte Mondovì, S. Michele Mondovì, Torre Mondovì, Vicoforte Alto, Bagnasco, Battifollo, Briga Alta, Caprauna, Castelnuovo Ceva, Garessio, Lisio, Mombasiglio, Montezemolo, Nucetto, Ormea, Perlo, Priero, Priola, Sale S. Giovanni, Scagnello, Viola sekä seuraavissa 25. heinäkuuta 1952 annetussa laissa nro 991 ja sen myöhemmissä muutoksissa osittain vuoristoalueiksi luokitelluissa kunnissa: Barge, Bagnolo Piemonte, Envie, Revello, Costigliole Saluzzo, Verzuolo, Busca, Caraglio, Borgo S. Dalmazzo, Boves, Peveragno, Villanova Mondovì, Ceva, Lesegno, Pianfei ja Magliano Alpi sen Ormean kuntaan rajoittuvassa osassa; näiden kuntien alueella tuotetussa juustossa voi olla maininta ”di Alpeggio”.

5. Yhteys maantieteelliseen alueeseen

5.1 Maantieteellisen alueen erityisyys

Cuneon maakuntaa etelä-länsisuunnassa ympäröivien Merialppien ja Kottisten alppien välissä ja idässä vastapäätä Langan ja Roeron ylärinteitä sijaitseva maantieteellinen tuotantoalue tunnetaan runsaasta rehuntuotannosta, saatavilla olevasta maidosta sekä ilmastostaan, joka soveltuu erinomaisesti lypsykarjarotujen ruokintaan ja kasvatukseen. Talvisen sumun ja kesäisten hellehuippujen puuttuminen vaikuttaa erinomaisesti kasvatettavien eläinten terveyteen ja rehunviljelyn terveelliseen laatuun. Cuneon maakunnan erityispiirteitä ovat myös Po-joen tasangon itäisempiin osiin verrattuna kylmemmät talvet ja suhteellisen viileät kesät. Näiden ympäristötekijöiden ansiosta alueelle ovat kehittyneet Bra-juuston tuotannon kannalta suotuisat olosuhteet.

Maantieteellisen alueen vuorilta puhaltavat tuulet, joiden suunta vaihtelee aamun ja illan välillä, mikä alentaa ilman kosteuspitoisuutta ja varmistaa ihanteelliset olosuhteet tuotteen kypsytykselle.

Alppien ja kukkuloiden rinteillä sijaitseva alue on Po- ja Tanarojokien sekä muiden viuhkamaisesti haarautuvien jokien halkoma hedelmällinen ylätasanko.

Pehmeä tai kova Bra on puristettu juusto, jonka kulutuksella ja säilymisellä on strategista arvoa väestölle, joka on nauttinut sitä ja tehnyt sitä tunnetuksi. Tämä alun perin alppialueelta peräisin oleva juusto on kehittynyt vuoristolaiduntamista harjoittaneiden juustonvalmistajien osaamisen ansiosta, ja koska heillä oli tapana laskeutua kesän päättyessä alas laaksoihin, tuote on yli sadan vuoden aikana onnistunut vakiinnuttamaan asemansa myös tasangolla korkean ravintoarvonsa ja kulttuurisen merkityksensä vuoksi. Erityisen tärkeitä Bra-juuston tuotantovaiheita ovat juustomassan valmistus, muotteihin siirtäminen ja puristaminen.

5.2 Tuotteen erityisyys

Tuote on tunnistettavissa erityisestä kuorestaan, joka on vaalea ja joustava pehmeällä Bra Tenero juustolla ja ruskea, kiinteä ja mahdollisesti öljyllä sivelty kovalla Bra Duro -juustolla. Kun juustosta leikataan viipaleita, sen erityinen aromi on välittömästi aistittavissa. Pehmeän juuston tuoksu on lempeän houkutteleva ja maku erittäin mieto; kovan juuston maku on puolestaan voimakkaampi ja selvempi, makean suolaiseen vivahtava. Juustoa käytetään salaateissa sekä uunissa valmistetuissa ruoissa, jolloin sen erityinen maku korostuu. Raastettuna kovaa Bra-juustoa käytetään ruuanlaitossa moniin eri tarkoituksiin.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Maaperään ja ilmastoon sekä tuotantoon liittyvien tekijöiden yhteisvaikutus korostuu Bra-juuston ominaisuuksissa. Tämä johtuu vuosisatojen kuluessa valikoituneesta kotoperäisestä poikkeuksellisesta mikrobikasvustosta, jonka ansiosta Bra-juusto saa kypsyessään erityisluonteensa ja joka tekee siitä ainutlaatuisen ja selkeästi tunnistettavan puristettujen juustojen joukossa.

Bra-juusto on todellakin osa Cuneon maakunnan historiaa ja kulttuuria. Se on saanut nimensä Bran kaupungin mukaan, koska Bra oli perinteisesti tuotteen merkittävin markkinakeskus. Juusto on säilyttänyt aikojen kuluessa tyypillisen ominaismakunsa ja -arominsa. Nämä kaupalliset ominaisuudet ovat kehittyneet ja säilyneet juuri kyseisellä maantieteellisellä tuotantoalueella. Myös kahden erilaisen tyypin – pehmeän ja kovan – olemassaolo on sen ansiota, että juustomestarit ovat osanneet käyttää hyvin samankaltaisia tuotantomenetelmiä mutta pystyneet samalla erityisten jalostus- ja kypsytysmenetelmien ja -aikojen avulla saamaan aikaan verrattomat makuominaisuudet ja juuston, jonka rakenne on tiivis mutta ei milloinkaan liian kuiva myös raastettavaksi.

Eritelmän julkaisutiedot

(Asetuksen (EY) N:o 510/2006 (4) 5 artiklan 7 kohta)

Italian hallitus on aloittanut kansallisen vastaväitemenettelyn julkaisemalla 1.3.2012 Italian tasavallan virallisen lehden numerossa 51 ehdotuksen suojatun alkuperänimityksen ”Bra” eritelmän muuttamiseksi.

Eritelmän konsolidoitu teksti on saatavissa internetosoitteessa http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maatalous-, elintarvike- ja metsätalousministeriön kotisivulle (www.politicheagricole.it), valitsemalla ensin ”Qualità e sicurezza” (ylhäällä oikealla) ja sen jälkeen ”Disciplinari di Produzione all’esame dell’UE”.

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Korvattu asetuksella (EU) N:o 1151/2012.

(4) Ks. alaviite 3.